Návrh

Zákon

z ......... 2003,

ktorým sa mení a dopĺňa zákon Slovenskej národnej rady č. 564/1991 Zb.              o obecnej polícii  v znení neskorších predpisov

Národná rada Slovenskej republiky sa uzniesla na tomto zákone:

Čl. I

        Zákon Slovenskej národnej rady č. 564/1991 Zb. o obecnej polícii v znení zákona Národnej rady Slovenskej republiky č. 250/1994 Z. z. a zákona č. 319/1999 Z. z. sa mení a dopĺňa takto:

1.  Slovo “zamestnanec” vo všetkých tvaroch sa v celom texte zákona nahrádza slovom “príslušník” v príslušnom tvare.

2.	V § 5 ods. 1 prvá veta znie:
“Obecnú políciu tvoria príslušníci obecnej polície, ktorí sú zamestnancami obce.”.

3.	V § 6 ods. 1 písm. c)  sa vypúšťajú slová “(ďalej len “policajný zbor”).

4.	V § 7 písm. e), § 11 ods. 5, § 12 ods. 3 a § 24 ods. 1 sa slovo “policajný” vo všetkých tvaroch nahrádza slovom “Policajný” v príslušnom tvare.  

5.	Nadpis nad § 22 sa vypúšťa.

6.	§ 22 vrátane nadpisu znie: 
“§ 22
Rovnošata príslušníkov obecnej polície

(1) Rovnošata príslušníkov obecnej polície je jednotná na celom území Slovenskej republiky.

(2)	Rovnošatu príslušníka obecnej polície tvorí 
a)	pokrývka hlavy tmavomodrej farby, ktorá je označená po celom obvode pásom s čiernobielymi štvorcami s dĺžkou strán 15 mm umiestnenými v troch radoch tak, aby sa  čiernobiele štvorce striedali šachovnicovým spôsobom; na čelnej strane pokrývky hlavy je umiestnený odznak obecnej polície, 
b)	bunda,  sako alebo plášť  tmavomodrej farby s náramenníkmi rovnakej farby; šírka náramenníkov je najmenej 50 mm, dĺžka najmenej 120 mm,
c)	košeľa s  dlhým rukávom bledomodrej farby alebo  košeľa s krátkym rukávom bledomodrej farby s náramenníkmi tmavomodrej farby; šírka náramenníkov je najmenej 50 mm, dĺžka najmenej 120 mm,
d)	viazanka tmavomodrej farby,
e)	nohavice alebo sukňa tmavomodrej farby,
f)	topánky čiernej farby,
g)	opasok čiernej farby,
h)	puzdro na zbraň čiernej farby, ak príslušník obecnej polície nosí pri svojej činnosti zbraň.  

(3)  Príslušník obecnej polície môže používať okrem výstrojných súčiastok uvedených v odseku 2 aj ďalšie výstrojné súčiastky v rovnakom farebnom vyhotovení s primeraným označením príslušnosti k obecnej polícii.

(4) Na ľavom rukáve bundy, plášťa, saka a košele vo vzdialenosti 100 mm od švu rukáva je umiestnený kruhový znak obecnej polície o priemere najmenej 100 mm. V strede znaku je erb obce o veľkosti najmenej 30 mm, vyobrazený podľa heraldických pravidiel. Po obvode znaku obecnej polície, je umiestnený nápis “OBECNÁ POLÍCIA” alebo “MESTSKÁ POLÍCIA” a názov obce; veľkosť písmen je najmenej 5 mm. Nad kruhovým znakom obecnej polície vo vzdialenosti 50 mm od švu rukáva je umiestnený nápis “OBECNÁ POLÍCIA” alebo “MESTSKÁ POLÍCIA” o veľkosti písmen najmenej 10 mm, ktorý je v tvare polkruhovej výseče o priemere najmenej 100 mm a šírke najmenej 20 mm.

(5) Na ľavej strane bundy, plášťa, saka alebo košele je 20 mm nad stredom horného okraja vrecka umiestnený identifikačný odznak obecnej polície obsahujúci nápis “OBECNÁ POLÍCIA” alebo “MESTSKÁ POLÍCIA”, názov obce, erb obce a identifikačné číslo príslušníka obecnej polície; veľkosť písmen a číslic je najmenej 3 mm.  

	(6) V obciach podľa osobitného predpisu^15a) možno okrem nápisov “OBECNÁ POLÍCIA” alebo “MESTSKÁ POLÍCIA” uvedených v odsekoch 4 a 5, uviesť tieto nápisy        aj v jazyku národnostnej menšiny. 

(7) Používanie rovnošaty príslušníka obecnej polície inou fyzickou osobou alebo právnickou osobou je zakázané, ak osobitný predpis neustanovuje inak.

(8)  Príslušník obecnej polície nosí rovnošatu iba pri plnení úloh obecnej polície podľa tohto zákona alebo na základe rozhodnutia starostu obce.

(9) Vzor obrazového vyhotovenia rovnošaty príslušníka obecnej polície upraví všeobecne záväzný právny predpis, ktorý vydá Ministerstvo vnútra Slovenskej republiky (ďalej len “ministerstvo”).”. 

Poznámka pod čiarou k odkazu 15a) znie:

“15a) § 2 ods. 1 zákona č. 184/1999 Z.z. o používaní jazykov národnostných menšín.”.

7.    Za § 22 sa vkladá § 22a, ktorý vrátane nadpisu znie:

“§ 22a

Označenie motorových vozidiel používaných na plnenie úloh obecnej polície

(1)  Na plnenie úloh obecnej polície podľa tohto zákona možno používať motorové vozidlá iba v bielom farebnom vyhotovení s nápisom “OBECNÁ POLÍCIA” alebo “MESTSKÁ POLÍCIA” tvoreným veľkými tlačenými písmenami čiernej farby umiestneným na obidvoch bočných stranách vozidla, na prednej časti vozidla a na zadnej časti vozidla; ustanovenie § 22 ods. 6 platí obdobne. Veľkosť písmen tvoriacich nápis na obidvoch bočných stranách vozidla a na prednej časti vozidla je najmenej 100 mm. Veľkosť písmen tvoriacich nápis na zadnej časti vozidla je najmenej 50 mm. Na obidvoch predných dverách vozidla je pod nápisom podľa prvej vety umiestnený názov obce tvorený veľkými tlačenými písmenami čiernej farby o veľkosti najmenej 40 mm a erb obce. Na prednej časti vozidla je pod nápisom podľa prvej vety umiestnený erb obce.

(2) Na označenie motocyklov používaných na plnenie úloh obecnej polície platia primerane ustanovenia odseku 1.

(3) Používanie motorových vozidiel, ktorých označenie sa zhoduje s označením motorových vozidiel obecnej polície, inou fyzickou osobou alebo právnickou osobou je zakázané, ak osobitný predpis neustanovuje inak.”.

8.  Nadpis § 23 znie: “Preukaz príslušníka obecnej polície”. 

9.  § 24 sa dopĺňa odsekmi 5 až 7, ktoré znejú:

“(5) Obec, ktorá má zriadenú obecnú políciu, a krajské riaditeľstvo Policajného zboru, v ktorého územnej pôsobnosti sa táto obec nachádza, sú povinné navzájom spolupracovať a na tento účel uzatvárajú písomnú zmluvu o vzájomnej spolupráci (ďalej len “zmluva               o spolupráci”). Obec a krajské riaditeľstvo Policajného zboru uzatvoria zmluvu o spolupráci do dvoch mesiacov od zriadenia obecnej polície.

(6) Zmluva o spolupráci sa uzatvára na dobu neurčitú a týka sa najmä spolupráce v oblasti
a)	zabezpečenia verejného poriadku,
b)	spoločného výkonu služby,
c)	prevencie,
d)	hlásnej služby,
e)	poskytovania informácií z informačných systémov Policajného zboru a nakladania s nimi,
f)	odhaľovania, objasňovania trestných činov a zisťovania ich páchateľov,
g)	zisťovania, objasňovania a prejednávania priestupkov.

(7)  Vzor návrhu zmluvy o spolupráci ustanoví všeobecne záväzný právny predpis, ktorý vydá ministerstvo.”.

10. § 25 a 26 znejú:
“§ 25

	(1)  Príslušník obecnej polície môže plniť úlohy obecnej polície podľa tohto zákona iba vtedy, ak má úplné stredné vzdelanie alebo úplné stredné odborné vzdelanie a získal odbornú spôsobilosť príslušníka obecnej polície (ďalej len “odborná spôsobilosť”).

	(2) Odbornú spôsobilosť získa príslušník obecnej polície absolvovaním odbornej prípravy príslušníkov obecnej polície (ďalej len “odborná príprava”) a úspešným vykonaním skúšky odbornej spôsobilosti (ďalej len “skúška”) pred odbornou komisiou Policajného zboru. Príslušník obecnej polície môže opakovať skúšku iba raz na opravnej skúške. Ak príslušník obecnej polície nevykoná opravnú skúšku môže vykonať novú skúšku až po opakovanom absolvovaní odbornej prípravy.  Dátum a miesto vykonania skúšky a opravnej skúšky určuje ministerstvo.

(3)	Odbornú spôsobilosť spĺňa aj príslušník obecnej polície, ktorý získal vzdelanie        v študijnom odbore bezpečnostná služba na strednej škole alebo na vysokej škole.

(4) Obec je povinná uhradiť ministerstvu preukázateľné náklady súvisiace                      s vykonaním skúšky a opravnej skúšky.
	
(5) Ministerstvo vydá osvedčenie o odbornej spôsobilosti príslušníka obecnej polície (ďalej len “osvedčenie”) 
a)	príslušníkovi obecnej polície bezprostredne po úspešnom vykonaní skúšky alebo 
b)	na základe písomnej žiadosti príslušníkovi obecnej polície, ktorý získal odbornú spôsobilosť podľa odseku 3; k žiadosti príslušník obecnej polície priloží osvedčený odpis alebo osvedčenú kópiu vysvedčenia o záverečnej skúške v študijnom odbore bezpečnostná služba alebo, ak ide o absolventa vysokej školy, osvedčený odpis alebo osvedčenú kópiu vysokoškolského diplomu v študijnom odbore bezpečnostná služba.

(6) Osvedčenie podľa odseku 5 je verejná listina. 

(7) Ustanovenie a zloženie odborných komisií Policajného zboru, podrobnosti o organizácii skúšky a hodnotení skúšky a vzor osvedčenia ustanoví všeobecne záväzný právny predpis, ktorý vydá ministerstvo.
§ 26

	(1) Odbornú prípravu vykonáva ministerstvo v stredných odborných školách Policajného zboru na základe písomnej žiadosti obce o vykonanie odbornej prípravy a skúšky.

	(2) Žiadosť o vykonanie odbornej prípravy a skúšky obsahuje:

a)	 názov obce,
b)	meno, priezvisko, titul, rodné číslo, adresu trvalého pobytu a identifikačné číslo (ďalej len “osobné údaje”) príslušníka obecnej polície, ktorý má absolvovať odbornú prípravu            a skúšku,
c)	vyhlásenie príslušníka obecnej polície, ktorý má absolvovať odbornú prípravu a skúšku, že súhlasí, aby ministerstvo spracúvalo a evidovalo jeho osobné údaje, 
d)	odtlačok pečiatky obce, meno a priezvisko starostu obce a jeho podpis. 
	(3) Dátum odbornej prípravy určuje ministerstvo tak, aby  odborná príprava bola vykonaná aspoň raz v roku; to neplatí, ak nebola ministerstvu v priebehu roka doručená žiadna písomná žiadosť obce o vykonanie odbornej prípravy a skúšky.

(4) Obec je povinná uhradiť ministerstvu preukázateľné náklady súvisiace                      s vykonaním odbornej prípravy.

(5) Dĺžku trvania, rozsah odbornej prípravy, vzor žiadosti o vykonanie odbornej prípravy a skúšky a  podrobnosti o organizácii a vykonávaní odbornej prípravy ustanoví všeobecne záväzný právny predpis, ktorý vydá ministerstvo.”.

11.   Za § 26 sa vkladajú § 26a až 26c, ktoré vrátane nadpisov znejú:

“§ 26a
Dohľad štátu nad činnosťou obecnej polície

(1)  Obec, ktorá má zriadenú obecnú políciu je povinná do 31. marca každého roka zaslať ministerstvu správu o činnosti obecnej polície za predchádzajúci kalendárny rok. Správu  o  činnosti  obecnej  polície  podpisuje starosta obce.

(2)  Povinnosť predložiť správu podľa odseku 1 má tiež obec, ktorá zrušila obecnú políciu do 30 dní od zrušenia obecnej polície.
 
(3)  Podrobnosti  o  predkladaní  správy  o činnosti obecnej polície a o jej obsahových  náležitostiach  ustanoví všeobecne záväzný právny predpis, ktorý vydá ministerstvo.

§ 26b
Pokuty

	(1) Krajské riaditeľstvo Policajného zboru (ďalej len “krajské riaditeľstvo”) môže uložiť pokutu do 100 000 Sk obci, ktorá  nepredloží v lehote ustanovenej týmto zákonom 
a)	správu o činnosti obecnej polície,
b)	údaje podľa § 26c ods. 2 písm. a) až c).

(2) Pokutu možno uložiť do jedného roka odo dňa, kedy sa ministerstvo dozvedelo o porušení povinností obcou, najneskôr však do troch rokov odo dňa, keď došlo k porušeniu povinnosti.

(3) Uložením pokuty podľa odseku 1 zostáva nedotknutá zodpovednosť obce za predloženie správy o činnosti obecnej polície alebo za predloženie údajov podľa tohto zákona.

	(4)  Pri ukladaní pokút krajské riaditeľstvo prihliada na povahu protiprávneho konania a jeho dĺžku a na prípadné opakované porušenie právnej povinnosti. 

(5) Na konanie o ukladaní pokút sa  vzťahuje všeobecný predpis o správnom konaní.^18)

§ 26c
Evidencie vedené ministerstvom

 	(1)  V súvislosti s plnením úloh podľa tohto zákona ministerstvo vedie evidencie
a)  obcí, ktoré majú zriadenú obecnú políciu a obcí, ktoré zrušili obecnú políciu,
b)  žiadostí obcí o vykonanie odbornej prípravy a skúšky, 
c)  príslušníkov obecnej polície, ktorým bolo vydané osvedčenie, 
d)  údajov obsiahnutých v správach o činnosti obecnej polície.               

(2)	Evidencia podľa odseku 1 písm. a) obsahuje
a)  názov obce,
b)  počet príslušníkov obecnej polície,
c)  dátum zriadenia obecnej polície,
d)  dátum zrušenia obecnej polície.          

(3)	Evidencia podľa odseku 1 písm. b) obsahuje
a)	názov obce,
b)	dátum doručenia žiadosti obce o vykonanie odbornej prípravy a skúšky,
c)	osobné údaje príslušníkov obecnej polície prihlásených na vykonanie odbornej prípravy        a skúšky,
d)  dátum a miesto vykonania odbornej prípravy,
e)  dátum a miesto vykonania skúšky a opravnej skúšky, ak bola vykonaná. 

(4)	Evidencia podľa odseku 1 písm. c) obsahuje
a)  osobné údaje príslušníkov obecnej polície, ktorým bolo vydané osvedčenie,  
b)  dátum a miesto vykonania skúšky a opravnej skúšky,
c)  evidenčné číslo osvedčenia.

(5) Obec je povinná oznámiť ministerstvu údaje podľa odseku 2 písm. a) až c)             do 30 dní od zriadenia obecnej polície.

(6) Na registráciu evidencií uvedených v odseku 1, spracúvanie osobných údajov jednotlivcov, bezpečnosť osobných údajov, ochranu práv dotknutej osoby a cezhraničný tok osobných údajov sa vzťahujú ustanovenia osobitného predpisu.^19)”.

Poznámka pod čiarou k odkazu 18 znie: 

“18) Zákon č. 71/1967 Zb. o správnom konaní (správny poriadok) v znení zákona                    č. 215/2002 Z. z.”.

Poznámka pod čiarou k odkazu 19 znie: 

“19)  Zákon č. 428/2002 Z. z. o ochrane osobných údajov.”.  

12.  Za § 27 sa vkladá § 27a, ktorý vrátane nadpisu znie: 

“§ 27a
Prechodné ustanovenia k úpravám účinným od 1. januára 2004
  
(1) Odborná spôsobilosť získaná do 31. decembra 2003 sa považuje za odbornú spôsobilosť získanú podľa tohto zákona.

(2) Osvedčenia vydané do 31. decembra 2003 sa považujú za osvedčenia vydané  podľa tohto zákona.

(3)  Obec, ktorá má k 1. januáru 2004 zriadenú obecnú políciu a krajské riaditeľstvo Policajného zboru, v územnej pôsobnosti ktorého sa táto obec nachádza  uzatvoria zmluvu o spolupráci do 28. februára 2004. 

	(4) Obec, ktorá má k 1. januáru 2004 zriadenú obecnú políciu je povinná písomne oznámiť ministerstvu údaje podľa § 26c ods. 2 písm. a) až c) najneskôr do 31. januára 2004. 

(5) Obec, ktorá má zriadenú obecnú políciu predkladá ministerstvu  prvýkrát správu       o činnosti obecnej polície za obdobie roka 2004 do 31. marca 2005. 

(6) Ak sa v iných zákonoch alebo všeobecne záväzných právnych predpisoch  hovorí  o zamestnancovi obecnej polície rozumie sa tým príslušník obecnej polície. 

(7) Príslušníci obecnej polície môžu používať rovnošatu podľa doterajších predpisov do 31. decembra 2007.”.

13. Za § 28 sa vkladá § 28a, ktorý znie:

“§ 28a

Zrušuje sa nariadenie vlády Slovenskej republiky č. 460/2000 Z. z. o dĺžke trvania a rozsahu odbornej prípravy zamestnancov obecnej polície a o ustanovení a zložení odborných komisií Policajného zboru.”.
Čl. II

Tento zákon nadobúda účinnosť 1. januára 2004 s výnimkou čl. I bod 7 § 22a               ods. 1 a 2, ktorý nadobúda účinnosť 1. januára 2008.